Stripelønn

Stripelønn (Acer pensylvanicum) er en lønneart fra østlige Nord-Amerika.
Den er et lite, løvfellende tre eller stor busk som blir 5–10 m høy. Stammen deler seg som regel langt nede. Barken er grønn eller grønnbrun med hvite, vertikale striper. Bladene er 13 cm lange, 9 cm brede og har 3 lapper med fint dobbelttannet rand. Oversiden av bladet er glatt og mørkt gulgrønn, og undersiden har gule hår.
Blomsterstanden er en hengende klase. Blomstringstida er etter løvsprett, i mai–juni. Trærne kan være sambu med hann- og hunnblomster på samme tre eller særbu med hann- og hunnblomster på ulike trær. Noen trær skifter kjønn fra år til år. Fruktene blir modne på sensommeren eller tidlig på høsten.
Stripelønn kan forveksles med topplønn. Den er også en buskformet lønn med trelappede blad og vokser ofte på de samme stedene. Artene kan skilles på at topplønn har bark uten striper, bladranden er grovt tannet og blomsterstanden er en opprett topp.
Stripelønn er utbredt i nordøstlige USA og sørøstlige Canada. Nordgrensen for utbredelsen går fra Nova Scotia gjennom sørlige Ontario, Michigan og østlige Minnesota. Den finnes sørover i lavlandet til nordøstlige Ohio, Pennsylvania og New Jersey. I Appalachene finnes den videre sørover til nordlige Georgia.
Hvithalehjort, elg, skogskaribu, bomullshalekaniner, snøskohare, trepiggsvin og amerikansk bever beiter på stripelønn.  Ekorn og kragejerpe eter frøene. Arten vokser godt i skygge og tåler dårlig full sol. Den liker ikke våt jord og finnes helst på litt tørre steder. Jorda bør være litt sur.
I de nordlige skogene vokser stripelønn under trær som Prunus pensylvanica, amerikaosp, Populus grandidentata, papirbjørk, gulbjørk, gråbjørk, rødlønn, sukkerlønn, amerikabøk, rødeik, balsamgran, rødgran, romhegg og canadahemlokk. I de sørlige Appalachene vokser den under canadahemlokk, snøklokketre, gul hestekastanje, sukkerlønn, amerikasølvlind, amerikagulved, svartbjørk og virginiatrollhassel.  Andre busker i undervegetasjonen er blant annet Viburnum lantanoides, canadabarlind, topplønn, virginiahumlebøk, amerikaagnbøk, søtmispel, hagtorn og Asimina triloba.
Stripelønn dyrkes i hager på grunn av den vakre barken og fordi størrelsen passer til små hager. I Norge kan den plantes til herdighetssone 4 eller 5.


== Galleri ==

		
		
		
		


== Litteratur ==
A. Mitchell (1977). Trær i skog og hage. Oversatt av I. Gjærevoll. Tiden. s. 343. ISBN 82-10-01282-7. 
«Striped Maple (Acer pensylvanicum)». Carolina Nature. Besøkt 28. juni 2019. 
«Striped Maple (Acer pensylvanicum)». Trees of the Adirondacks. Besøkt 28. juni 2019. 
W.J. Gabriel og R.S. Walters. «Striped Maple». Silvics of North America. Besøkt 28. juni 2019. 
O.B. Hansen (1. februar 2019). «Ukas treportrett: stripelønn». Park & Anlegg. Arkivert fra originalen 31. mai 2019. Besøkt 28. juni 2019. 
R. Lancaster (1977). Trær i hagen. Oversatt av K.E. Aarthun. Stavanger: Stavanger Lithografiske Anstalt A/S. s. 24. ISBN 82-990430-2-6. 
Det Norske hageselskap (2006). Hageselskapets sortsliste (10 utg.). s. 28–29. ISBN 82-994640-4-8. 


== Eksterne lenker ==
(en) stripelønn i Encyclopedia of Life 
(en) stripelønn i Global Biodiversity Information Facility 
(en) stripelønn hos ITIS 
(en) stripelønn hos NCBI 
(en) stripelønn hos The International Plant Names Index 
(en) stripelønn hos Tropicos 
(en) Kategori:Acer pensylvanicum – bilder, video eller lyd på Wikimedia Commons 
(en) Acer pensylvanicum – galleri av bilder, video eller lyd på Wikimedia Commons 
Acer pensylvanicum – detaljert informasjon på Wikispecies